ET Euroopa Liidu Teataja L 286/1

NÕUKOGU OTSUS,

22. oktoober 2013,

millega antakse Rumeeniale liidu keskmise tähtajaga ennetavat rahalist abi

(2013/531/EL)

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 18. veebruari 2002. aasta määrust (EÜ) nr 332/2002, millega liikmesriikide maksebilansi toetamiseks luuakse keskmise tähtajaga rahalise abi süsteem, (1) eriti selle artikli 3 lõiget 2,

võttes arvesse soovitust, mille Euroopa Komisjon esitas pärast konsulteerimist majandus- ja rahanduskomiteega,

ning arvestades järgmist:

(1) Otsusega 2013/532/EL (2) on nõukogu otsustanud anda Rumeeniale vastastikust abi.

(2) Liikmesriikidele mõeldud maksebilansi tasakaalustamise mehhanismi raames Rumeeniale antav keskmise tähtajaga ennetav rahaline abi on asjakohane, arvestades praeguseid olusid, kus kaplitalivoogude volatiilsus mõjutab eelkõige uusi tekkivaid turge, makromajandusliku stsenaariumi suhtes esinevaid ohtusid ning jätkuvaid kitsaskohti pangandussektoris. Ehkki praeguses turuolukorras ei kavatse Rumeenia taotleda kõikide osamaksete väljamaksmist, võib eeldada, et ennetav abi toetab Rumeenia makromajanduslikku, eelarve ja finantsstabiilsuse konsolideerimist ning struktuurireformide elluviimise abil Rumeenia majanduse vastupanuvõime ja kasvupotentsiaali suurendamist.

(3) Kui negatiivsed ohud peaksid ilmnema, ei pruugi Rumeenia suuta katta kogu oma välist rahastamisvajadust olemasolevatest rahastamisvahenditest. Need ohud on muu hulgas seotud oluliste välisvõlgade ja finantssektori laenude pikendamistega, kõrge negatiivse netoinvesteerimispositsiooniga ning mõjudega, mida avaldavad euroalal toimuvad negatiivsed muutused. Sellise pingelise stsenaariumi puhul tuleb järelejäänud rahastamisvajaduse katmiseks käiku lasta keskmise tähtajaga ennetav rahalise abi programm.

(4) On asjakohane anda Rumeeniale ennetavalt liidu abi kuni 2 000 miljonit eurot rahastamisvahendist, millest antakse liidu keskmise tähtajaga rahalist abi liikmesriikide maksebilansi toetamiseks ja mis loodi määrusega (EÜ) nr 332/2002. Kõnealust abi tuleks anda koos 1 751,34 SDRi suuruse (ligikaudu 2 miljonit eurot, 170 % Rumeenia Rahvusvahelise Valuutafondi (IMF) kvoodist) IMFi abilaenuga, mis kiideti heaks 27. septembril 2013 ja mida ametiasutused hakkavad samuti käsitlema keskmise tähtajaga ennetava rahalise abina. Maailmapank on andnud 1 000 miljoni euro suuruse arenguabipoliitika laenu, mille väljamaksmist on võimalik edasi lükata kuni 2015. aasta juuni lõpuni. Lisaks jätkab Maailmapank varasematest kohustustest tuleneva 891 miljoni euro suuruse toetuse andmist, millest 514 miljonit eurot on veel välja maksmata.

(5) Keskmise tähtajaga ennetavat rahalist abi peaks haldama komisjon, kes pärast konsulteerimist majandus- ja rahanduskomiteega lepib Rumeenia ametiasutustega kokku kõnealuse abiga seotud konkreetsed majanduspoliitilised tingimused. Need tingimused tuleks kehtestada vastastikuse mõistmise memorandumis.

(6) Pidades silmas keskmise tähtajaga rahalise abi ennetavat loomust, ei taotle Rumeenia osamaksete väljamaksmist liidu laenust enne, kui ilmnevad raskused seoses maksebilansi või kapitalivoogudega. Kui Rumeenia esitab komisjonile rahastamistaotluse, teeb viimane pärast konsulteerimist majandus- ja rahanduskomiteega otsuse programmi käikulaskmise ning osamaksete suuruse ja ajakava kohta. Võimalike väljamaksetega seotud üksikasjalikud rahastamistingimused kehtestatakse ennetavas laenukorralduse lepingus.

(7) Keskmise tähtajaga ennetavat rahalist abi tuleks anda eesmärgiga aidata edukalt rakendada valitsuse majanduspoliitilist programmi ning sel moel toetada Rumeenia maksebilansi jätkusuutlikkust,

ON VASTU VÕTNUD KÄESOLEVA OTSUSE:

Artikkel 1

1. Liit annab Rumeeniale keskmise tähtajaga ennetavat rahalist abi kuni 2 000 miljonit eurot. Juhul kui rahalise abi programm käiku lastakse ja nähakse ette väljamaksed, antakse abi laenudega, mille keskmise maksetähtaja ülempiir on kaheksa aastat.

2. Keskmise tähtajaga ennetava rahalise abi programmi käikulaskmist ja väljamakseid võib taotleda kuni 30. septembrini 2015.

Artikkel 2

1. Keskmise tähtajaga ennetavat rahalist abi haldab komisjon viisil, mis on kooskõlas Rumeenia kohustustega ja nõukogu soovitustega, eriti seoses riikliku reformikava rakendamise ning Rumeenia lähenemisprogrammi iga-aastase täiendamisega.

2. Pärast majandus- ja rahanduskomiteega konsulteerimist lepib komisjon Rumeenia ametiasutustega kokku keskmise tähtajaga ennetava rahalise abiga seotud konkreetsed majanduspoliitilised tingimused, nagu need on loetletud käesoleva otsuse artikli 3 lõikes 3. Need tingimused kehtestatakse vastastikuse mõistmise memorandumis, mis on kooskõlas käesoleva artikli lõikes 1 osutatud kohustuste ja soovitustega. Üksikasjalikud rahastamistingimused kehtestab komisjon ennetavas laenukorralduse lepingus.

3. Koostöös majandus- ja rahanduskomiteega kontrollib komisjon korrapäraselt keskmise tähtajaga ennetava rahalise abiga seotud majanduspoliitiliste tingimuste täitmist.

Artikkel 3

1. Komisjon analüüsib keskmise tähtajaga ennetava rahalise abi programmi käikulaskmist pärast seda, kui Rumeenia on komisjonile esitanud kirjaliku taotluse. Komisjon otsustab pärast konsulteerimist majandus- ja rahanduskomiteega, kas programmi käikulaskmine ja taotlus väljamaksete tegemiseks on põhjendatud ning määrab kindlaks osamaksete suuruse ja ajakava. Juhul kui kõnealuse abi programm lastakse käiku, võib vahendid välja maksta kuni kahe osamaksena. Iga osamakse võib välja maksta ühe või mitme osana.

2. Keskmise tähtajaga ennetava rahalise abi programmi käikulaskmisel otsustab komisjon liidu laenu täieliku või osalise väljamaksmise üle pärast seda, kui on saanud majandus- ja rahanduskomitee arvamuse.

3. Kõik väljamaksed tehakse tingimusel, et lähenemisprogrammis ja riiklikus reformikavas esitatud valitsuse majandusprogrammi on rakendatud rahuldavalt.

Lisaks sisaldavad vastastikuse mõistmise memorandumis kehtestatud konkreetsed majanduspoliitilised tingimused muu hulgas järgmist:

a) eelarvete vastuvõtmine ja meetmete rakendamine kooskõlas eelarve konsolideerimisega, mis tuleneb stabiilsuse- ja kasvu paketi kohastest Rumeenia kohustustest täita 2015. aastaks Rumeenia keskpikk eelarve-eesmärk, ning saavutatud olukorra säilitamine seejärel;

b) kahe eelneva programmi raames kokkulepitud meetmete täielik säilitamine ning veel täitmata tingimuste rakendamine;

c) eelarve juhtimise raamistiku täiendav tugevdamine, sealhulgas majandus- ja rahaliidu stabiilsuse, koordineerimise ja juhtimise lepingu artikli 3 rakendamise abil, et kindlustada eelarve konsolideerimine. Eriti tuleb tähelepanu pöörata mitmeaastase eelarvekavandamise tugevdamisele, tõhusa kohustuste kontrollimise süsteemi rakendamisele, maksukogumise ning kapitalimahutuste eelarvestamise parandamisele;

d) nende tegevuskavade õigeaegne rakendamine, mis võeti vastu pärast Maailmapanga poolt 2010.–2011. aastal tehtud funktsionaalsete hindamiste tulemuste avaldamist, ning keskse planeerimisüksuse loomine, et parandada poliitika prioriteetide seadmist kogu valitsemisaparaadis;

e) võlgnevuste tasumine ning eelarve kontrollimehhanismide tugevdamine tervishoiusektoris parema aruandluse ja järelevalveraamistike abil;

f) tervishoiusüsteemi strateegilise tegevuskava elluviimine, et optimeerida haiglastruktuuri ja parandada esmaabi osutamise suutlikkust eesmärgiga parandada tervisealaseid tulemusi;

g) riigivõla haldamise parandamine eesmärgiga vähendada ohte ning konsolideerida ja korrigeerida riigi võlakohustuse intressikõverat;

h) pangakriiside lahendamise raamistiku, Rumeenia Keskpanga situatsiooniplaneerimise ja Hoiuste Tagamise Fondi üldjuhtimise täiendav tugevdamine ning samuti meetmete rakendamine, et kiirendada riigi pankade bilansi puhastamise käiku, ning pangandussektori krediididistsipliini säilitamine;

i) finantsjärelevalveasutuse tegevust käsitlevate õigusaktide vastavusse viimine rahvusvaheliste heade tavadega, et tugevdada järelevalvet pangandusvälise finantsturu üle;

j) riigiettevõtete ümberstruktureerimine, sealhulgas nendes ettevõtetes riigi osaluse müümine, ning riigiettevõtete üldjuhtimise tugevdamine;

k) ettevõtluskeskkonda parandavate meetmete täiendav rakendamine, sealhulgas väikeste ja keskmise suurusega ettevõtjate (VKEd) halduskoormuse vähendamine ning meetmed, millega lihtsustatakse VKEde juurdepääsu rahastamisele;

4. Kui see on vajalik laenu rahastamiseks, on lubatud intressimäära vahetustehingute arukas sõlmimine kõrgeima krediidikvaliteedi astmega pooltega. Komisjon teavitab majandus- ja rahanduskomiteed laenude võimalikust refinantseerimisest või rahastamise tingimuste ümberkorraldamisest.

Artikkel 4

Käesolev otsus jõustub selle teatavakstegemise päeval.

Artikkel 5

Käesolev otsus on adresseeritud Rumeeniale.

Luxembourg, 22. oktoober 2013 Nõukogu nimel eesistuja L. LINKEVIČIUS

(1) EÜT L 53, 23.2.2002, lk 1.

(2) Vt Euroopa Liidu Teataja lk 4.